**8. razred (6. april – 17. april 2020) slovenščina**

Dragi osmošolec, osmošolka!

V **4. in 5. tednu** dela na daljavo boš za domače branje prebiral-a poezijo Nika Grafenauerja iz zbirke SKRIVNOSTI, in sicer tri pesmi: *Jaz, Čas* in *Strah.*

*Delo si sam porazdeli po dnevih, kakor ti ustreza.*

O vsaki pesmi (*najdeš jih ob koncu navodil*) napravi zapis, v katerega vključi temo, sporočilo in pesniške značilnosti. Poglej, kako smo to delali pri obravnavi pesmi v šoli.

Na koncu si izberi **eno** in *zapis* o njej pošlji na:

7. a: mirjam.lapanja1@guest.arnes.si

7. b: mzagaj@gmail.com

Vedno pripravljena za nasvet je tudi: klavdija.kotnik@guest.arnes.si

Zdaj pa lepo po vrsti!

 V pesmih boš iskal/a tudi pesniška sredstva. Pa jih danes skupaj ponovimo. Prepiši si jih v zvezek za književnost.

 **PESNIŠKA SREDSTVA**

1. **Okrasni pridevek**

je beseda, ki slikovito in natančneje opredeljuje samostalnik ob sebi.

*Primer: visok (plamen)*

 *svetla (zvezda)*

1. **Poosebitev ali personifikacija**

Pri poosebitvi avtor poosebi žival, reči, pojme in jim pripiše človeške lastnosti.

*Primer: življenje tako živi*

 *življenje se drži*

1. **Primera ali komparacija**

primerja dve stvari ali pojava zaradi neke skupne lastnosti oziroma podobnosti. Prepoznamo jo lahko po veznikih ko, kot, kakor.

*Primer: (življenje) kot pesek med prsti polzi*

1. **Metafora**

so besede v prenesenem pomenu. Takšno izražanje dela besedilo bolj zanimivo in lepo. Bralci pa si take besede različno razlagamo.

*primer: (življenje) na nitki visi = življenje je ogroženo*

1. **Ponavljanje**

Poseben učinek pesnik doseže v pesmi s ponavljanjem besed ali besednih zvez, ki naj bi vzbudili bralčevo pozornost.

*Primer: pol treh, pol treh –*

1. **Rima**

je zvočno ujemanje glasov v besedah. Najpogosteje so rime na koncu verza.

*Primer: slamic - jamic; smeha – oreha*

Ločimo:

* prestopno rimo (abab)
* zaporedno rimo (aabb)
* oklepajočo rimo (abba)
1. **Ritem**

je urejeno gibanje. V pesmi je ritem menjavanje poudarjenih (-) in nepoudarjenih (U) zlogov. Osnovna metrična enota verza je **stopica**. Ločimo:

* jamb (U-)
* trohej(-U)
* amfibrah (U-U)

Nekajkrat preberi pesem z naslovom **JAZ***.* Zapiši v zvezek, katero temo obravnava, kakšno je sporočilo pesmi. Izpiši pesniške značilnosti.

 Nekajkrat preberi pesem z naslovom **ČAS***.* Zapiši v zvezek, katero temo obravnava, kakšno je sporočilo pesmi. Izpiši pesniške značilnosti.

 Nekajkrat preberi pesem z naslovom **STRAH.**Zapiši v zvezek, katero temo obravnava, kakšno je sporočilo pesmi. Izpiši pesniške značilnosti.

Ne pozabi poslati zapisa ene od treh!

Uspešno delo ti želim in vse dobro!

**JAZ**

Jaz celo življenje zori,

zagledan vase.

A svoje zrcalo še drugim drži,

da ob njih rase.

Jaz nikdar ne more biti

jaz, če je sam.

šele takrat se ga da razločiti,

ko hoče iz sebe drugam.

Zato je jaz v sebi razklan

na dve polovici:

na tisto iz svetlih pričakovanj

in tisto po resnici.

Tako mora ves čas strmeti

na eno in drugo stran.

Samo kadar spi, se mu sveti

eno samo lice iz sanj.

A včasih se jaz prebudi

v noč brez zvezd.

Takrat se še sam znoči

v podzavest.

**ČAS**

Čas se neviden odeva

v noč ali dan.

Tako pred nami mineva

zdaj svetel in zdaj teman.

Kadar se času mudi

ne gleda nase,

a spet in spet v uro upira oči,

če dolgčas pase.

Čas se dotika vsega

okrog nas.

A z leti najraje rezlja

gube v obraz.

Zob časa neustavljivo

gloda in ruši

vse živo

zunaj in v duši.

Časa samega zase sploh ni.

V vsakem od nas je.

In z nami vred se nekoč potopi

v gluho brezčasje.

**STRAH**

Strah ima strašno velike oči,

a strahovidne.

Vidijo samo take reči,

ki so drugače nevidne.

Najbolje vidijo v črni temi.

Takrat je strah najbolj strah.

Zato na vse kriplje na varno beži

s svincem v nogah.

Kadar se strah samo malo boji,

je preplašen,

a kadar vse v strahu drži,

je strašen.

Včasih je strah od strahu

čisto brez vsake moči.

Takrat se ves rdeč od sramu

sam sebi strašno smeji.